Diari Oficial de la Generalitat Valenciana


Sumari del DOGV 8101, del 08-08-2017 (2017/6625)

RESOLUCIÓ de 15 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 12/01-AIA Costur.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8101

Data del DOGV
:   08-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6625


Data del document
:   15-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 15 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 12/01-AIA Costur. [2017/6625]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 12/01 Costur.  
  
«Declaració d'impacte ambiental  
Vist l'expedient 12/01-AIA referit al projecte de modificació puntual de les normes subsidiàries, en la partida de la Pedrissa, que afecta el terme municipal de Costur (l'Alcalatén) (Castelló), el promotor del qual és el mateix ajuntament.  
Atés que en data 2 de febrer de 2001 la secció de planejament de la Conselleria d'Obres Públiques, Urbanisme i Transports va remetre documentació urbanística, estudi d'impacte ambiental i còpia de l'expedient administratiu municipal incoat a aquest efecte, el qual incloïa el certificat d'aprovació provisional, informe del tràmit d'informació pública realitzada i les seues al·legacions.  
Atés que en data 17 de gener de 2001 va tindre entrada en la Conselleria de Medi Ambient l'expedient administratiu, l'estudi d'impacte ambiental i la documentació urbanística aportada per l'Ajuntament de Costur relatiu a l'esmentat expedient.  
Atés que l'estudi d'impacte ambiental del projecte mencionat ha estat sotmés al tràmit d'informació pública per mitjà de publicació en el DOGV número 3736, de data 25 d'abril de 2000 i en el diari Levante de data 6 d'abril de 2000, i no s'ha presentat cap al·legació respecte d'això, segons consta en el certificat emés per la secretària-interventora accidental de l'Ajuntament de Costur.  
Atés que l'actuació projectada té per objecte la classificació com a sòl urbanitzable residencial sense ordenació detallada de 9,09 ha, de sòl actualment classificat com a sòl no urbanitzable no protegit per les vigents normes subsidiàries de planejament municipal de Costur. Es preveu la construcció de 254 habitatges sobre el sòl reclassificat, dels quals gran part d'aquests tindran l'ús de segona residència. El sector una vegada desenvolupat íntegrament tindrà la capacitat d'albergar-hi aproximadament 726 habitants, el municipi té actualment 465 habitants censats.  
Atés que a l'abril de 2000, l'Ajuntament de Costur va sol·licitar consulta a aquesta direcció general relativa a l'esmentat projecte, i es va emetre un informe respecte d'això en data 5 de juny de 2000, en el qual es va sol·licitar que foren corregudes i millorades algunes mesures proposades en el projecte.  
Atés que en data 31 de maig de 2000 es va realitzar visita tècnica a l'emplaçament previst pel projecte.  
Atés que en data 8 de març de 2001 s'efectua consulta als serveis territorials de Medi Ambient de Castelló, com a resultat de la qual es rep el 9 d'abril de 2001 l'informe, del qual es realitza l'extracte següent:  
  
- L'ús urbanístic de la zona de projecte és viable des del punt de vista ambiental, amb l'excepció de la part de major pendent, que s'ubica al nord del sector. En aquesta franja no es detecta vocació d'ús urbà que faça aconsellable l'actuació. Es proposa la classificació d'aquest sòl com a sòl no urbanitzable de protecció forestal.  
- Respecte a la resta del sector, en el qual l'actuació es considera viable des del punt de vista ambiental:  
1. Caldria concretar les característiques i la ubicació del sistema de tractament de residus sòlids urbans, aigües residuals, i el detallat de les característiques de l'abastiment d'aigües potables i electricitat.  
  
2. Quant a la via pecuària afectada, Assagador del Savinar, de 20 metres d'amplària legal, classificada en data 14.03.1990 per ordre de la Conselleria d'Agricultura i Pesca, publicada en el DOGV en la mateixa data, caldrà mantindre el seu ample legal i tots els condicionants previstos en la Llei 3/1995, de 23 de març, de vies pecuàries.  
  
3. S'evitarà l'abocament de restes d'obra en la zona, i es restauraran els actuals abocadors incontrolats.  
4. Quant a les afeccions visuals, es recomana que l'execució de la urbanització es porte amb bon criteri paisatgístic, atés que es tracta d'un ambient rural relativament inalterat. Per a això caldrà adoptar l'estil constructiu local per al disseny de les obres. Convindria la participació d'especialistes en paisatgisme en aquesta fase. En els enjardinaments s'evitarà la introducció d'espècies exòtiques amb alts requeriments hídrics, i s'afavoriran els espècimens autòctons, tant arboris com arbustius. Es reservarà una zona verda perimetral a la urbanització.  
  
Vist que el sector disposa de la possibilitat de connectar els serveis d'abastiment d'aigua i energia elèctrica, amb els existents en el sòl urbà contigu ja desenvolupat, així com una accessibilitat alta per la seua facilitat de connectar amb les infraestructures viàries contigües. Així mateix, s'ha justificat la disponibilitat de cabal suficient per a abastir d'aigua potable les necessitats que genere el desenvolupament del sector.  
Vist que l'evacuació d'aigües residuals, es proposa que siga a través d'una xarxa de sanejament de nova construcció connectant directament el sector amb la depuradora, la qual es troba en procés constructiu. Així mateix, la capacitat de la depuradora és de 1.000 habitants equivalents, la població actual és de 465 habitants i la projectada de 726 habitants. En conseqüència el desenvolupament del sector generarà uns cabals d'evacuació d'aigües residuals superiors a la capacitat de tractament de la depuradora. La xarxa de clavegueram proposada és separativa, evitant d'aquesta manera que els cabals de les aigües pluvials reblisquen la capacitat de l'estació depuradora.  
Vist que durant el procés constructiu i ús del sector es generaran residus sòlids, que segons l'estudi d'impacte ambiental seran traslladats tots ells a abocador degudament autoritzat, es desconeix la ubicació d'aquests i la capacitat d'albergar-hi el volum de residus que es generen.  
  
Vist que contigu amb el sector hi ha un abocador de residus sòlids incontrolat, el qual es proposa eliminar, sense que s'especifique les labors que es duran a terme per a això.  
Vist que el projecte proposa la classificació com a sòl urbanitzable de la via pecuària Assagador del Savinar, de 20 metres d'amplària legal, classificada en data 14 de març de 1990 per ordre de la Conselleria d'Agricultura i Pesca, publicada en el DOGV en la mateixa data, la inclou dins del sector i la considera com a xarxa primària. D'altra banda, en les ordenances proposades en el projecte es reconeix que de conformitat amb la Llei 3/1995, de 23 de març, de vies pecuàries, l'Assagador del Savinar és un bé de domini públic de la Generalitat Valenciana, inalienable, imprescriptible i inembargable.  
  
Vist que la zona presenta una vulnerabilitat elevada a la contaminació d'aqüífers a causa de la seua fissuració i carstificació, un risc d'erosió potencial alt i un interés per a la conservació de la naturalesa mitjà, segons el mapa geocientífic de la província de Castelló.  
  
Vist que en l'estudi d'impacte ambiental i en les ordenances es proposa que les zones verdes han de situar-se preferentment en la zona més baixa situada en la part central del sector junt amb el límit nord d'aquest, per ser aquesta zona on estan les àrees de màxim interés des del punt de vista de la vegetació climàtica existent, sense que es delimite en els plans l'àrea referida.  
Vist que el projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'article 5é de la Llei d'impacte ambiental i concordants del seu reglament.  
  
Vist que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la llei 2/1989, de 3 de març, de la Generalitat Valenciana i en les altres disposicions que se li apliquen.  
Vist que l'article cinqué del Decret 162/90, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, d'impacte ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.  
Vist que el Reglament orgànic i funcional de la Conselleria de Medi Ambient, aprovat per mitjà de Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.  
  
Per tot això, fent ús de les facultats que tinc legalment atribuïdes, formule la següent  
  
Declaració d'impacte ambiental  
Primer  
Estimar acceptable, només als efectes mediambientals i sense perjuí de la prèvia obtenció de les autoritzacions sectorials que se li apliquen, el projecte de modificació puntual de les normes subsidiàries, en la partida de la Pedrissa, que afecta el terme municipal de Costur (Castelló), promogut pel mateix ajuntament, sempre que es desenvolupe d'acord amb el que estableix la documentació presentada i l'apartat segon de la present resolució.  
  
Segon  
Com a condicionants addicionals que s'han de complir, s'estableixen els següents:  
1. No es permetrà cap edificació en la zona nord del sector entre la corba de nivell 447 i el límit nord d'aquest, segons el pla número II d'ordenació i classificació del sòl. Aquesta àrea es destinarà a zona verda i serà necessària la intervenció d'especialistes en paisatgisme en aquesta fase. L'execució de la urbanització es durà a terme amb bon criteri paisatgístic i s'haurà d'adoptar l'estil constructiu local per al disseny de les obres.  
2. La via pecuària VP número 5, assagador del Savinar -bé de domini públic de la Generalitat Valenciana- l'amplària legal de la qual és de 20 metres, haurà de quedar lliure en tota la seua amplària d'obstacles que puguen pertorbar el trànsit normal del bestiar, haurà de ser respectada en tot el seu traçat i amplària d'acord amb el que disposa la Llei 3/1995, de 23 de març, de vies pecuàries.  
La via pecuària mantindrà la classificació de sòl no urbanitzable, els usos sobre aquesta són els definits en la Llei 3/1995, i s'hauran de modificar en els plans d'ordenació i en les ordenances. La integració de la via pecuària en el sector, convenientment senyalitzada, així com l'autorització de la circulació de vehicles motoritzats sobre aquesta, conforme a l'article 16 de la Llei 3/1995, requerirà l'informe favorable de la Direcció Territorial de Medi Ambient de Castelló.  
3. Respecte a la capacitat de depuració i normativa per a la correcta gestió de les aigües residuals generades en el sòl urbanitzable residencial es tindran en compte els punts següents:  
3.1. El desenvolupament del sòl urbanitzable d'ús residencial quedarà supeditat a l'entrada en funcionament i a l'acceptació de l'òrgan gestor de l'estació depuradora d'aigües residuals de l'admissió per a tractament de l'increment de volums. En el cas que no siga possible el tractament en les instal·lacions previstes, haurà de dotar-se el sector del seu propi sistema de depuració.  
3.2. En tot cas, l'ordenança d'abocament a la xarxa municipal de clavegueram, que serà aplicable en tot l'àmbit del terme municipal, s'ajustarà al que preveu el model elaborat a aquest efecte conjuntament per l'Entitat de Sanejament de la Generalitat Valenciana i la Federació Valenciana de Municipis i Províncies.  
4. Es garantirà l'adequada gestió dels distints tipus de residus en tot l'àmbit del sòl urbanitzable residencial, quedarà totalment prohibida l'arreplega provisional d'aquests en les zones de vegetació natural. Previ a l'aprovació definitiva del projecte, haurà d'indicar-se quina serà la destinació dels residus sòlids urbans i inerts, i l'entitat gestora haurà de certificar que disposa de capacitat suficient per a albergar-hi i tractar els residus que es generen. Aquest certificat es remetrà a aquesta direcció general abans de l'aprovació definitiva del projecte.  
  
5. L'abocador existent al sud del sector, contigu amb aquest, serà clausurat abans del desenvolupament de l'actuació, el projecte de clausura, segellament i restauració haurà de ser autoritzat per la Direcció General d'Educació i Qualitat Ambiental de la Conselleria de Medi Ambient.  
6. Els moviments de terra que es produïsquen no generaran talussos que superen els tres (3) metres de desnivell, i hauran de ser recuperats paisatgísticament per mitjà de l'aportació de terra vegetal i plantació d'espècies regeneradores de talussos. Així mateix es recomana la participació d'especialistes en regeneració paisatgística i forestal per a dur a terme aquesta acció.  
7. Seran aplicables totes i cada una de les mesures correctores proposades en l'estudi d'impacte ambiental, que no entren en contradicció amb les propostes en els epígrafs anteriors de la present declaració.  
  
  
Tercer  
Notificar a les persones interessades que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'execució de la Llei 2/1989, de 3 de març, d'impacte ambiental.  
  
València, 20 de setembre de 2001.- La directora general de Planificació i Gestió del Medi: Paloma Gómez Ossorio.»  
  
València, 15 de juny de 2017.- El director general de Medi Natural i d'Avaluació Ambiental: Antoni Marzo i Pastor.